Broj: 711-I-2468-M-460/22-04-23

Zagreb, 9. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Valne Bastijančić Erjavec, zamjenice gradonačelnika Grada Bjelovara do 20. svibnja 2021.**, za davanjem mišljenja Povjerenstva,na 196. sjednici održanoj dana 9. prosinca 2022. daje sljedeće

**MIŠLJENJE**

**Temeljem odredbi ZSSI-a nema zapreke za imenovanje obveznice Valne Bastijančić Erjavec, zamjenice gradonačelnika Grada Bjelovara do 20. svibnja 2021., za članicu Upravnog vijeća Doma zdravlja Bjelovarsko-bilogorske županije.**

Obrazloženje

Zahtjev za davanjem mišljenja Povjerenstva podnijela je obveznica Valna Bastijančić Erjavec, zamjenica gradonačelnika Grada Bjelovara do 20. svibnja 2021. U knjigama ulazne pošte Povjerenstva zahtjev je zaprimljen 1. prosinca 2022. pod poslovnim brojem 711-U-9054-M-460/22-01-2, povodom kojeg se vodi predmet broj M-460/22.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu odredbi navedenog Zakona. Uvidom u Registar obveznika, koji ustrojava i vodi Povjerenstvo, utvrđeno je da je obveznica do 20. svibnja 2021. obnašala dužnost zamjenice gradonačelnika Grada Bjelovara slijedom čega je obveznica u smislu ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu traži mišljenje postoji li zapreka da bude članica Upravnog vijeća Doma zdravlja Bjelovarsko-bilogorske županije s obzirom na činjenicu da je dužnost zamjenice gradonačelnika Grada Bjelovara obnašala od 8. lipnja 2017. do 21. svibnja 2021. U dopuni zahtjeva za davanjem mišljenja obveznica je dostavila očitovanje Grada Bjelovara od 6. prosinca 2022. KLASA: 035-01/22-01/14, URBROJ: 2103-1-1-22-14, u kojem se navodi da u razdoblju u kojem je obveznica obnašala dužnost zamjenice gradonačelnika Grada Bjelovara (2017. – 2021.) Grad Bjelovar nije stupao u poslovne odnose sa Domom zdravlja Bjelovarsko-bilogorske županije.

Člankom 3. stavkom 1. točkom 39. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), koji je bio na snazi do 24. prosinca 2021., bilo je propisano da su dužnosnici u smislu toga Zakona gradonačelnici, općinski načelnici i njihovi zamjenici.

Člankom 14. stavkom 1. ZSSI/11-a bilo je propisano da dužnosnici ne mogu biti članovi upravnih vijeća ustanova. Sukladno članku 20. stavku 3. istog Zakona bilo je propisano da obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 1. ZSSI/11-a bilo je propisano da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 22. stavkom 2. ZSSI-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Stavkom 6. istoga članka ZSSI-a propisano je da će u slučaju iz stavaka 1. i 2. toga članka, Povjerenstvo dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te da će ga o suglasnosti obavijestiti u roku od 15 dana od dana zaprimanja zahtjeva obveznika.

Zakonom o lokalnoj i područnoj (regionalnoj) samoupravi („Narodne novine“, br 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) u članku 90.a stavku 4. propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

S obzirom da su obveznicu i nakon prestanka mandata zamjenice gradonačelnika Grada Bjelovara obvezivale pojedine odredbe ZSSI/11-a koji je tada bio na snazi, te da je u tom razdoblju dana 25. prosinca 2021. stupio na snagu novi ZSSI, na obveznicu se u pogledu ograničenja od dana njegova stupanja na snagu primjenjuju odredbe ZSSI-a.

Stoga se u ovoj situaciji u pogledu imenovanja za člana Upravnog vijeća Doma zdravlja Bjelovarsko-bilogorske županije na obveznicu primjenjuju odredbe novog Zakona.

Uvidom u Registar imovinskih kartica, koji ustrojava i vodi Povjerenstvo, utvrđeno je da je obveznica dužnost zamjenice gradonačelnika Grada Bjelovara obnašala profesionalno, slijedom čega je imala pravo na naknadu plaće nakon prestanka dužnosti te ju je obvezivalo ograničenje iz članka 18. ZSSI-a, odnosno ograničenje iz članka 23. stavka 2. istoga Zakona u razdoblju nakon prestanka obnašanja dužnosti zamjenice gradonačelnika Grada Bjelovara.

Obveznica je prestala obavljati dužnost zamjenice gradonačelnika Grada Bjelovara dana 20. svibnja 2021. te je sukladno članku 20. stavku 1. ZSSI/11-a podlijegala ograničenju prihvaćanja imenovanja ili izbora ili sklapanja ugovora kojim stupa u radni odnos kod pravne osobe, koja je za vrijeme obnašanja mandata dužnosnice bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašala dužnost, i to sve do 25. prosinca 2021.

Danom stupanja na snagu ZSSI-a, 25. prosinca 2021., prestao je važiti ZSSI/11 te je člankom 23. stavkom 1. ZSSI-a obveznicima utvrđeno ograničenje prihvaćanja imenovanja na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom, pri čemu se navedeno ograničenje primjenjuje 18 mjeseci nakon prestanka obavljanja dužnosti. U konkretnom slučaju obveznica Valna Bastijančić Erjavec spomenutom ograničenju bi podlijegala do 20. studenoga 2022. ako je između Grada Bjelovara i Doma zdravlja Bjelovarsko-bilogorske županije bilo poslovnih odnosa ili je Grad Bjelovar nad navedenom ustanovom obavljao nadzorne funkcije.

Imajući u vidu da Grad Bjelovar za vrijeme obnašanja dužnosti obveznice Valne Bastijančić Erjavec, zamjenice gradonačelnika Grada Bjelovara do 20. svibnja 2021., nije bio u poslovnom odnosu te nije obavljao nadzorne funkcije nad Domom zdravlja Bjelovarko-bilogorske županije, te da je proteklo razdoblje od 18 mjeseci od prestanka obnašanja javne dužnosti u kojem bi je obvezivalo ograničenje iz članka 23. stavka 1. ZSSI-a, nema zapreke da se obveznica Valna Bastijančić Erjavec imenuje za člana Upravnog vijeća navedene ustanove.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Valna Bastijančić Erjavec, putem dostavljene e-mail adrese
2. Objava na internetskoj stranici Povjerenstva
3. Pismohrana